Nigerië se president kom SA toeBetogers gooi klippe en brand ‘n buiteband naby ‘n Suid-Afrikaanse onderneming in Abuja, Nigerië. Foto: (AP Photo) Die president van Nigerië, Muhammadu Buhari, sal Suid-Afrika volgende maand besoek na die afgelope tyd se xenofobiese aanvalle op sy burgers. Khusela Diko, pres. Cyril Ramaphosa se woordvoerder, het gesê die besoek is om “die reeds stewige bande tussen die twee lande” te versterk en om saam antwoorde te soek vir die uitdagings wat mense en ondernemings in Suid-Afrika en Nigerië raak. Die aankondiging kom nadat Ramaphosa Vrydag samesprekings gevoer het met Ahmed Rufai Abubakar, spesiale gesant van die Nigeriese president. Buhari het die spesiale gesant na Suid-Afrika gestuur nadat hy en Ramaphosa onlangs in Japan vergader het. Volgens Diko het Ramaphosa met Abubakar in gesprek getree in die lig van die afgelope tyd se geweld teen buitelanders in Suid-Afrika en die teikening van Suid-Afrikaanse ondernemings in Nigerië. Abubakar het tydens die vergadering pres. Buhari se bekommernisse oor die onlangse gebeure in Suid-Afrika aan Ramaphosa oorgedra. Ramaphosa en Buhari tydens samesprekings in Japan. Foto: Siya Duda Buhari het volgens Diko onderneem om op te tree teen wetteloosheid en die teikening van Suid-Afrikaanse bates in Nigerië. “Pres. Ramaphosa het gesê die betrekkinge tussen Suid-Afrika en Nigerië is sterk en dat die twee vennote vasbeslote is in hul gedeelde verbintenis om ’n Afrika te bou wat in vrede met homself en ander is.” Suid-Afrikaanse ondernemings is die afgelope week in Nigerië geteiken uit vergelding vir die xenofobiese aanvalle wat onder meer in Pretoria en Johannesburg plaasgevind het. Die kantore van telekommunikasiereus MTN in Ibadan is Dinsdag aan die brand gesteek, terwyl die maatskappy se kantore in Uyo deur ŉ woedende skare aangeval en gevandaliseer is. MTN-winkels in Surulere, Lagos, is ook aangeval. PEP se Lagos-tak en twee Shoprite-winkels het ook deurgeloop. Volgens berigte was talle Suid-Afrikaanse ondernemings onder polisiebewaking na die voorvalle. Pres. Ramaphosa het Donderdagaand tydens ŉ voorafopgeneemde toespraak wat deur SAUK uitgesaai is, gesê tien mense is reeds dood en meer as 400 in hegtenis geneem weens xenofobiese misdadigheid.